Document ID: 32007R0783

RÅDETS FORORDNING (EF) Nr. 783/2007
af 25. juni 2007
om dispensation til Bulgarien og Rumænien fra visse bestemmelser i forordning (EF) nr. 2371/2002 vedrørende referenceniveauerne for fiskerflåderne
RÅDET FOR DEN EUROPÆISKE UNION HAR -
under henvisning til traktaten om oprettelse af Det Europæiske Fællesskab,
under henvisning til traktaten vedrørende Bulgariens og Rumæniens tiltrædelse,
under henvisning til akten vedrørende Bulgariens og Rumæniens tiltrædelse, særlig artikel 56, og
ud fra følgende betragtninger:
(1)
I henhold til artikel 12 i Rådets forordning (EF) nr. 2371/2002 af 20. december 2002 om bevarelse og bæredygtig udnyttelse af fiskeressourcerne som led i den fælles fiskeripolitik (1) skal der fastsættes referenceniveauer for medlemsstaternes flåder som summen af målene i det flerårige udviklingsprogram for 1997-2002 for hver fartøjskategori.
(2)
Bulgarien og Rumænien har ikke nogen mål som omhandlet i artikel 12 i forordning (EF) nr. 2371/2002.
(3)
Der kan kun fastsættes referenceniveauer for disse medlemsstater ved henvisning til størrelsen af deres flåder på tiltrædelsestidspunktet. Dette ville imidlertid overflødiggøre de forpligtelser, der er omhandlet i artikel 11, stk. 2 og 4, i forordning (EF) nr. 2371/2002, idet de ville overlappe forpligtelserne i medfør af den tilgangs-/afgangsordning, der er omhandlet i artikel 13 i nævnte forordning.
(4)
Der bør derfor ikke fastsættes referenceniveauer som omhandlet i artikel 12 i forordning (EF) nr. 2371/2002 for Bulgarien og Rumænien, ligesom artikel 11, stk. 2 og 4, i nævnte forordning heller ikke bør anvendes på dem, da dette ikke vil indvirke på disse medlemsstaters forvaltning af flåden.
(5)
Der bør derfor gives dispensation til Bulgarien og Rumænien fra at anvende nævnte bestemmelser i forordning (EF) nr. 2371/2002 -
UDSTEDT FØLGENDE FORORDNING:
Artikel 1
Som en undtagelse anvendes artikel 11, stk. 2 og 4, og artikel 12 i forordning (EF) nr. 2371/2002 ikke på Bulgarien og Rumænien.
Artikel 2
Denne forordning træder i kraft på tredjedagen efter offentliggørelsen i Den Europæiske Unions Tidende.
Den anvendes fra den 1. januar 2007.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Luxembourg, den 25. juni 2007.

Labels: 18
15
6